Inawgurata Pjazza San Franġisk fir-Rabat Għawdex b'investiment ta' €2 miljun
Imtella' Lulju 28, 2020 - Aġġornata 28 Ta' Lulju, 2020 5:23pm Il-Prim Ministru Robert Abela, akkumpanjat mill-Ministru għal Għawdex Clint Camilleri, ilbieraħ inawgura uffiċjalment Pjazza San Franġisk fir-Rabat Għawdex b'investiment ta' €2 miljun. Din il-pjazza fil-qalba tal-belt Victoria ngħatat dehra kompletament ġdida wara proġett ta' riġenerazzjoni u ta' tisbiħ li se toffri spazju ieħor miftuħ għar-residenti u għat-turisti li jżuruha ta' kuljum. Il-Prim Ministru qal li investiment fi pjazza bħal din jirrifletti l-ħsieb ta' dan il-gvern li jkompli jtejjeb il-kwalità tal-ħajja tan-nies. Il-proġett ta' Pjazza San Franġisk, li minnha jgħaddu mijiet ta' vetturi fi triqithom lejn bosta lokalitajiet oħrajn, inkluda bosta xogħlijiet fosthom żieda fiż-żoni pedonali, installazzjoni ta' sistema ġdida ta' dwal fil-pjazza, issaħħew is-sistemi tal-ilqugħ tal-ilma tax-xita u twaħħlet għamara ġdida ta' barra sabiex il-pubbliku jkun jista' jpoġġi u jistrieħ waqt li jgawdi din il-pjazza. Il-Prim Ministru sostna li dan hu gvern li jmidd idejh għax-xogħol u mhu se jistrieħ qatt milli jkompli jagħmel il-bidliet. Qal li huwa kruċjali li wara li fl-aħħar xhur ipproteġejna s-saħħa tan-nies, inkomplu nipproteġu wkoll l-għajxien tan-nies bil-ħolqien tax-xogħol. Dr Abela sostna li jinsab kburi li l-ġimgħa li għaddiet Malta nnegozjat pakkett ta' €2.25 biljun f'fondi Ewropej li minimu ta' 10 fil-mija tagħhom se jiġu allokati għal proġetti f'Għawdex. Huwa nnota kif l-ekonomija Għawdxija reġgħet iripiljat u appella biex ma nħallux il-biża' mingħajr bażi tidħol fl-għeruq tas-soċjetà. Qal li bħala poplu rridu nimxu 'l quddiem fil-ġid billi nibbilanċjaw is-saħħa, l-ekonomija u l-kwalità tal-ħajja tal-poplu Għawdxi u Malti. Fl-intervent tiegħu, il-Ministru għal Għawdex Clint Camilleri qal li fl-aħħar xhur, il-Ministeru għal Għawdex ħadem bla waqfien sabiex wasalna s'hawn. "Iddedikajna ħafna riżorsi biex din il-pjazza fiċ-ċentru tar-Rabat tlestiet fl-iqsar żmien possibbli bl-inqas inkonvenjent għar-residenti. L-infrastruttura mhijiex biss l-asfalt li jingħata lit-toroq. L-infrastruttura tfisser ukoll li nirriġeneraw il-pjazez tagħna għax huma ċ-ċentru tal-attività ta' kull belt jew raħal", qal il-Ministeru għal Għawdex. Il-ministru spjega li l-proġett ta' riġenerazzjoni u tisbiħ tal-pjazza ta' San Franġisk ikompli jikkumplimenta l-għan tal-Ministeru għal Għawdex li joffri ambjent mill-isbaħ lill-Għawdxin u lill-viżitaturi.